
„BORUŽIUKŲ“ PAMOKĖLĖ „PAŽINK SAVO VARDO RAIDELĘ IR JĄ PAPUOŠK“

Vieną šiltą pavasario rytą išskubėjau pas Boružiukus – vaikai jau laukė... Ruošėmės mokytis pažinti pirmąją savo vardo raidelę, ją papuošti ir nuspalvinti. Vaikai mane pasitiko šokiu – mankšta. Kartu pamiklinom pirštukus, padarėm mankštelę, kaip katinukai padraskėm kilimą, išmokom parodyti, kaip skleidžiasi gėlės žiedas.
Paruošę pirštelius, kibom į darbus –susipažinom su savo vardų pirmosiomis raidelėmis, ieškojom žodžių, prasidedančių tokia pačia raidele. Po to kiekvienas mažylis galėjo papuošti savo raidelę kaip jam norėjosi – spalvinom, klijavom blizgučius, gėlytes, boružytes.
Vaikai su malonumu pozavo su savo raidelėmis, o aš, Lino mama, dar kartą su nuostaba ir šiluma stebėjau, koks gilus ir nuoširdus auklėtojų ryšys su vaikais, kokia slapta, man nežinoma kalba jie bendrauja. Kaip gera žinoti, kad nupraustos ne tik rankelės, bet ir nušluostyta ašara, kad jie ne tik žaidžia, bet ir mokosi, auga, tobulėja.

